**Πράξη αλληλεγγύης ΣΦΕΕ και ΕΕΣ στο νησί της Λήμνου**

**Αθήνα, 31 Ιανουαρίου 2022.–** Το νησί της Λήμνου αποτέλεσε τον όγδοο σταθμό της κοινωνικής πρωτοβουλίας **«προΣfΕΕρουμε»**. Ο Σύνδεσμος Φαρμακευτικών Επιχειρήσεων Ελλάδος (ΣΦΕΕ) και οι εταιρείες μέλη του Lundbeck, Takeda και Βιανέξ με την υποστήριξη του Περιφερειακού Τμήματος Ε.Ε.Σ Λήμνου προσέφεραν σημαντική ποσότητα φαρμακευτικού – υγειονομικού και εκπαιδευτικού υλικού σε 225 μαθητές που φοιτούν στο 2ο Δημοτικό Σχολείο Μύρινας και στο Εργαστήριο Ειδικής Επαγγελματικής Εκπαίδευσης Ρεπανιδίου Λήμνου, προκειμένου να καλυφθούν οι ανάγκες των μαθητών.

Η εν λόγω πρωτοβουλία εντάσσεται σε ένα ευρύτερο πλαίσιο δράσεων που έχουν αναλάβει από κοινού ο Ελληνικός Ερυθρός Σταυρός (ΕΕΣ) και ο Σύνδεσμος Φαρμακευτικών Επιχειρήσεων Ελλάδος (ΣΦΕΕ), με σκοπό την κάλυψη των αναγκών σε φαρμακευτικά σκευάσματα, υγειονομικό υλικό, είδη πρώτης ανάγκης και σχολικά είδη σε παιδιά και ευάλωτες κοινωνικά ομάδες, που φιλοξενούνται σε Δομές και Κέντρα Κοινωνικής Πρόνοιας σε ακριτικές και απομακρυσμένες περιοχές της Ελλάδας.

Το ταξίδι ξεκίνησε στα τέλη του 2016 από τη Ρόδο, συνεχίστηκε στη Φλώρινα και τα Ιωάννινα, την Αλεξανδρούπολη, τη Ξάνθη, το Καστελόριζο, την Κομοτηνή, στα Κέντρα Φιλοξενίας Ασυνόδευτων Ανηλίκων του Ελληνικού Ερυθρού Σταυρού. Παράλληλα, στο πλαίσιο της κοινωνικής πρωτοβουλίας «προΣfΕΕρουμε», ο ΣΦΕΕ κάλυψε το κόστος φαρμακευτικού υλικού για την υποστήριξη της φαρμακευτικής αγωγής ασθενών με χρόνια νοσήματα στις Δομές Φιλοξενίας Προσφύγων/Μεταναστών στο Κλειδί Σερρών, στη Μαλακάσα και στην Κόρινθο. Συνεισφέροντας με όλες του τις δυνάμεις και στην πανδημία της COVID-19, ο ΣΦΕΕ κάλυψε το κόστος αναλώσιμων υλικών για τη διενέργεια μέσω των κινητών μονάδων του Ελληνικού Ερυθρού Σταυρού (Ε.Ε.Σ.) μαζικών Rapid Tests ανίχνευσης κορωνοϊού.

Τέλος, το «προΣfΕΕρουμε» μετά το νησί της Λήμνου προγραμματίζεται να συνεχιστεί στην Εύβοια, για την υποστήριξη των μαθητών στις πυρόπληκτες περιοχές.

Ο **Πρόεδρος του Ε.Ε.Σ., Dr. Αντώνιος Αυγερινός** δήλωσε σχετικά: «*O Ελληνικός Ερυθρός Σταυρός στο πλαίσιο της εθελοντικής αγαθοποιούς ανθρωπιστικής δυναμικής που έχει αναπτύξει συμπορεύεται με τον ΣΦΕΕ σε θέματα που στοχεύουν στην ενίσχυση της κοινωνικής συνοχής και αλληλεγγύης, καθώς επίσης στην ενεργοποίηση της κοινωνίας των πολιτών, προκειμένου να αποφεύγονται φαινόμενα περιθωριοποίησης και απομονωτισμού ευάλωτων κοινωνικών ομάδων και στην ενδυνάμωση του εθελοντικού ρεύματος στη χώρα μας*».

Ο **Πρόεδρος του ΣΦΕΕ, κ. Ολύμπιος Παπαδημητρίου** ανέφερε: *«Είμαστε περήφανοι για τη συνεργασία μας με τον Ελληνικό Ερυθρό Σταυρό, η οποία συνεχίζεται και το 2022, αγκαλιάζοντας τις ανάγκες παιδιών αλλά και ευάλωτων κοινωνικά ομάδων σε ακριτικές περιοχές. Δεσμευόμαστε να συνεχίσουμε αυτήν την προσπάθεια, άλλωστε στόχος και του φαρμακευτικού κλάδου είναι να στηρίζει την κοινωνία, να είναι όλοι καλά, σήμερα περισσότερο από ποτέ, ώστε να μπορούν όλοι να ελπίζουν σε ένα καλύτερο μέλλον».*

*Για περισσότερες πληροφορίες σχετικά με την πρωτοβουλία «προΣfΕΕρουμε», μπορείτε να επισκεφθείτε την ιστοσελίδα του ΣΦΕΕ στο σύνδεσμο:* [*https://www.sfee.gr/category/ipefthinotita/koinoniki-protovoulia-prosfeeroume/*](https://www.sfee.gr/category/ipefthinotita/koinoniki-protovoulia-prosfeeroume/)

**Σχετικά με τον ΕΕΣ:**

Από το 1877 έως σήμερα, ο Ελληνικός Ερυθρός Σταυρός συνεχίζει να επιτελεί το ανθρωπιστικό του έργο παρέχοντας υπηρεσίες στήριξης και φροντίδας στις πλέον ευάλωτες πληθυσμιακές ομάδες της χώρας.  Σε συνεργασία με άλλους θεσμικούς φορείς, κρατικούς και μη, ο Ελληνικός Ερυθρός Σταυρός είναι στο πλευρό κάθε ανθρώπου, οικογένειας ή ομάδας που αντιμετωπίζει δυσκολίες χωρίς να θέτει φυλετικά, εθνικά ή οικονομικής κατάστασης όρια στη δράση του.  Παράλληλα, όταν και όποτε υπάρχει ανάγκη στο εξωτερικό, ο Ελληνικός Ερυθρός Σταυρός ενεργοποιείται σε συνεργασία με τους Εθνικούς Συλλόγους άλλων χωρών για την αποστολή διεθνούς βοηθείας.

Με βαθιά ανθρωπιστικά ιδανικά και με αίσθημα ευθύνης, ο Ελληνικός Ερυθρός Σταυρός ήταν και είναι παρών στα σημαντικότερα ιστορικά γεγονότα της Ελλάδας αλλά και διεθνώς, και συνεχίζει να επιτελεί το σύνθετο ανθρωπιστικό έργο του με στόχο τον άνθρωπο και την προάσπιση της αξιοπρέπειάς του, με σεβασμό στα ανθρώπινα δικαιώματα και το Διεθνές Ανθρωπιστικό Δίκαιο.

**Σχετικά με τον ΣΦΕΕ:**

Ο Σύνδεσμος Φαρμακευτικών Επιχειρήσεων Ελλάδος (ΣΦΕΕ) αντιπροσωπεύει έναν από τους πιο καινοτόμους, παραγωγικούς και εξωστρεφείς κλάδους της εθνικής οικονομίας. Εκπροσωπεί περισσότερο από το 95% της αγοράς φαρμάκου που δραστηριοποιείται στη χώρα μας. Οι 61 εταιρείες μέλη του – 17 ελληνικές και 44 διεθνείς – επενδύουν διαρκώς στη δημιουργία αποτελεσματικών φαρμάκων και θεραπειών, για να διασφαλίσουν το δικαίωμα όλων στην υγεία και μια καλύτερη ποιότητα ζωής.

Ο ΣΦΕΕ ιδρύθηκε το 1982 και από το 1983 είναι μέλος της EFPIA (Ευρωπαϊκής Ομοσπονδίας Φαρμακευτικών Επιχειρήσεων & Συνδέσμων), η οποία αποτελεί τη φωνή της φαρμακοβιομηχανίας στην Ευρωπαϊκή Ένωση. Το 2021, ο ΣΦΕΕ έγινε μέλος της IFPMA (Διεθνούς Ομοσπονδίας Βιομηχανίας Φαρμάκου & Συνδέσμων), του φορέα εκπροσώπησης φαρμακευτικών επιχειρήσεων και συνδέσμων με ερευνητική δραστηριότητα σε όλο τον κόσμο.